google/wiki40b huggingface dataset:
Κυματική αντίσταση

Επίλυση κυκλώματος με κυματικές αντιστάσεις

Η επίλυση γίνεται σε ένα κόμβο της, όπου το κύκλωμα τοπικά θεωρείται συγκεντρωμένο. Αρχικά, πρέπει να είναι γνωστό ποιοι ηλεκτρικοί παλμοί προσπίπτουν στον κόμβο. Μετά, υπολογίζονται τα ανακλώμενα κύματα. Ύστερα επιλύεται με τις συνήθεις μεθόδους το κύκλωμα. Σε σημείο που συνδέεται γραμμή θεωρείται αντίσταση ίση με την κυματική αντίσταση με το άλλο της άκρο συνδεδεμένο στην τάση αναφοράς, ενώ θεωρείται ότι βρίσκεται υπό την υπολογισμένη τάση.
Λουδοβίκος Γκρούνο της Έσσης-Χόμπουρκ

Βιογραφία

Ο Λουδοβίκς-Ιωάννης-Γουλιέλμος-Γκρούνο ήταν ο πρωτότοκος γιος του Φρειδερίκου Γ΄ λαντγκράβου της Έσσης-Χόμπουρκ και της Ελισάβετ-Δωροθέας, κόρης του Λουδοβίκου ΣΤ΄ λαντγκράβου της Έσσης-Ντάρμστατ.
Σπούδασε στo Πανεπιστήμιο του Γκήσεν και το 1723 ο πατέρας του τον έστειλε στη Ρωσία. Έγινε υποστράτηγος στη Ρίγα και διοικητής του Συντάγματος Νάρβα. Ήλπισε να διαδεχθεί τον μεγάλο θείο του Φερδινάνδο Κέττλερ δούκα του Κούρλαντ, αλλά αυτό δεν έγινε. Η Άννα των Ρομάνοφ αυτοκράτειρα της Ρωσίας τον μετακίνησε στην Αγ. Πετρούπολη, όπου προήχθη σε αντιστράτηγο και διοικητή της φρουράς της πόλης. 
Οδήγησε μία εκστρατεία εναντίον των Τατάρων του Καυκάσου με επιτυχία το 1732 και ξανά το 1734-35. Επίσης εναντίον των Τούρκων το 1736-37 υπό τις διαταγές του Φον Μύννιχ. Αμοίφθηκε με τον βαθμό του αρχιστρατήγου και διορίστηκε κυβερνήτης του Αστραχάν και των Περσικών επαρχιών της Ρωσίας. Η Άννα απεβίωσε το 1740 και από το 1741 τσαρίνα ήταν η εξαδέλφη της Ελισάβετ Ρομάνοφ, με την οποία επίσης είχε καλές σχέσεις. Τον έκανε γενικό διοικητή του Στρατού και του έδωσε μία οικία στη Μόσχα και μία ιδιοκτησία στη Λιβονία.
Σε ένα ταξίδι προς το Βερολίνο το 1745 ασθένησε και απεβίωσε, σε ηλικία 40 ετών. Τάφηκε στην οικογενειακή κρύπτη στο κάστρο Χόμπουρκ. Ο πατέρας του ετελεύτησε το επόμενο έτος και, μια και ο άλλος γιος του είχε αποβιώσει από το 1728 στα 22 έτη του, τον κληρονόμησε ο ανιψιός του Φρειδερίκος Δ΄.
Μητροπολίτης Μονεμβασίας και Σπάρτης Ευστάθιος Σπηλιώτης

Βιογραφικά Στοιχεία

Γεννήθηκε το έτος 1940 στην κωμόπολη Βαλύρα του νομού Μεσσηνίας, από τον Αθανάσιο και την Παναγιώτα Σπηλιώτη. Είναι το τρίτο από τα πέντε παιδιά της οικογένειάς του. 
Τα εγκύκλια γράμματα διδάχθηκε στο δημοτικό σχολείο της γενέτειράς του. Αποφοίτησε από το Γυμνάσιο-Λύκειο της κωμόπολης του Μελιγαλά.
Το 1963  έλαβε το πτυχίο της Θεολογικής Σχολής του Πανεπιστημίου Αθηνών. Στις 12 Αυγούστου του 1964, εκάρη μοναχός στην Ιερά Μονή Κοιμήσεως Θεοτόκου Βουλκάνου και την επομένη ημέρα, χειροτονήθηκε διάκονος από τον Μητροπολίτη Γόρτυνος και Μεγαλοπόλεως Ευστάθιο Ευσταθόπουλο, που τελούσε τότε χρέη τοποτηρητού της Ιεράς Μητροπόλεως Μεσσηνίας, του οποίου και έλαβε το όνομα.
Μετά την εις διάκονο χειροτονία του, υπηρέτησε ως ιεροκήρυξ της Ιεράς Μητροπόλεως Μεσσηνίας και καθηγητής του Ανωτέρου Εκκλησιαστικού Φροντιστηρίου Καλαμάτας. Το 1966, λόγω της επιμόνου παρακλήσεως του αειμνήστου Μητροπολίτου Γόρτυνος, μετετέθη ως Ιεροκήρυξ στην Ιερά Μητρόπολη Γόρτυνος και Μεγαλοπόλεως. Πρεσβύτερος χειροτονήθηκε στις 6 Δεκεμβρίου 1966, στον Μητροπολιτικό Ναό Μεγαλοπόλεως και την ίδια ημέρα του απενεμήθη το οφφίκιο του αρχιμανδρίτου. Στην Ιερά Μητρόπολη Γόρτυνος και Μεγαλοπόλεως, υπηρέτησε επί ένδεκα έτη. Την ίδια περίοδο, υπηρέτησε επί δύο έτη και ως καθηγητής στην Επαγγελματική Σχολή Μεγαλοπόλεως. Το 1977, προσεκλήθη από τον Μητροπολίτη Μεσσηνίας Χρυσόστομο Θέμελη, ως ιεροκήρυξ και πρωτοσύγκελος της Ιεράς Μητροπόλεως Μεσσηνίας. Διορίσθηκε μάλιστα και ηγούμενος στην Ιερά Μονή Βουλκάνου, που είναι και μονή της μετανοίας του.
Η Ιερά Σύνοδος της Ιεραρχίας της Εκκλησίας της Ελλάδος, τον εξέλεξε Μητροπολίτη Μονεμβασίας και Σπάρτης στις 28 Αυγούστου 1980. Η εις επίσκοπον χειροτονία του τελέσθηκε στις 31 Αυγούστου και η ενθρόνησή του στις 28 Σεπτεμβρίου του ιδίου έτους. Ως Μητροπολίτης πραγματοποίησε ευρύτατο έργο εκκλησιαστικής, κοινωνικής και φιλανθρωπικής διακονίας. Για το έργο του αυτό τιμήθηκε πολλαπλώς.
Το 2006, αναγορεύτηκε από το Πανεπιστήμιο Πελοποννήσου, επίτιμος διδάκτωρ της Σχολής Επιστημών Ανθρώπινης Κίνησης και Ποιότητας Ζωής.
Σε μαγνητοσκοπημένες συνομιλίες που εξέτασαν οι ανακρίτριες που διεξήγαγαν την ανάκριση για τη δίκη της Χρυσής Αυγής, στις οποίες σχολίαζε Έλληνες ιεράρχες που υποστηρίζουν τη ΧΑ, ο αρχηγός της Νίκος Μιχαλολιάκος είπε ότι ο Ευστάθιος θα είχε εκλεγεί αρχιεπίσκοπος Αθηνών αντί του Ιερωνύμου, εάν είχε τη στήριξη του Άνθιμου, και ότι είναι «καθαρός» και «πολύ καλός, δέχτηκε τα παιδιά από την τοπική οργάνωση, έβαλε ένα ολόκληρο γηροκομείο και μας ψήφισε στις εκλογές». Ο Ευστάθιος διέψευσε τις δηλώσεις Μιχαλολιάκου λέγοντας πως «δεν υπάρχει γηροκομείο που να είναι υπό τον έλεγχο της Μητρόπολης».
Ντμίτρι Μπογκάγιεφ

Καριέρα

Ξεκίνησε να προπονείται στην ηλικία των δέκα. Ο πρώτος προπονητής του ήταν ο Βαλέρι Γκενάντιεβιτς Ζαϊνούλιν. Κίνησε το ενδιαφέρον του προπονητικού επιτελείου της Ζενίτ Αγίας Πετρούπολης και το 2011 μετεγράφη στην Ακαδημία της Ζενίτ Αγίας Πετρούπολης, με την οποία κατέκτησε δύο φορές την τρίτη θέση του Πρωταθλήματος Ρωσίας, ενώ κατέκτησε επίσης το Πρωτάθλημα Αγίας Πετρούπολης και το Κύπελλο Αγίας Πετρούπολης. Αρχικά αγωνιζόταν στη θέση του επιθετικού, ενώ από το 2014 αγωνίζεται ως δεξιός αμυντικός.
Στο Πρωτάθλημα Νέων Ρωσίας πραγματοποίησε το ντεμπούτο του το 2012, στον αγώνα της 3ης αγωνιστικής με την ΤΣΣΚΑ Μόσχας, αντικαθιστώντας τον Αλεξέι Πανφίλοφ. Τον Αύγουστο του 2013 μετεγράφη στη Ζενίτ-2 Αγίας Πετρούπολης, η οποία αγωνιζόταν στη Γ' Κατηγορία του Πρωταθλήματος Ρωσίας. Το 2015, ο Αντρέ Βίλας-Μπόας τον πήρε στη βασική ομάδα και ο Μπογκάγιεφ πραγματοποίησε το ντεμπούτο του για τη Ζενίτ Αγίας Πετρούπολης στις 23 Σεπτεμβρίου στον αγώνα του Κυπέλλου Ρωσίας 2015-2016 απέναντι στη ΦΚ Βόλγκα Τβερ, αντικαθιστώντας τον Αλεξάντερ Ριαζάντσεφ στο 78ο λεπτό. Στις 9 Δεκεμβρίου αγωνίστηκε στον έκτο αγώνα της φάσης των ομίλων του UEFA Champions League απέναντι στην ΚΑΑ Γάνδη, αντικαθιστώντας τον Αλεξάντερ Αννικόφ στο 82ο λεπτό. Στις 5 Ιουλίου αποχώρησε από τον σύλλογο λόγω λήξης συμβολαίου.
Στις 24 Αυγούστου 2016 μετεγράφη - μέχρι το τέλος της χρονιάς - ως δανεικός από τη ΦΚ Παλάνγκα, η οποία αγωνιζόταν στη Β' Κατηγορία του Πρωταθλήματος Λιθουανίας, στη ΦΚ Τόσνο, όπου εγγράφηκε ως μέσος. Την ίδια μέρα πραγματοποίησε το ντεμπούτο του στον εκτός έδρας αγώνα του Κυπέλλου Ρωσίας 2016-2017 απέναντι στη ΦΚ Ντολγκοπρούντνι. Στις 15 Ιουλίου 2017 επέστρεψε στη Ζενίτ Αγίας Πετρούπολης, με την οποία υπέγραψε τριετές συμβόλαιο.
NGC 2158

Το NGC 2158 είναι ανοικτό σμήνος στον αστερισμό Δίδυμοι. Βρίσκεται ακριβώς νοτιοδυτικά του σμήνους Μεσιέ 35 και εκτιμάται πως έχει ηλικία περίπου δύο δισεκατομμυρίων ετών. Το NGC 2158 δεν σχετίζεται με το Μεσιέ 35 διότι απέχει 9.000 έτη φωτός από αυτό.
Nintendo Switch System Software

Σύστημα

Σύμφωνα με τις πληροφορίες άδειας χρήσης, το λογισμικό συστήματος του Nintendo Switch χρησιμοποιεί κώδικα από τον πυρήνα του FreeBSD, παρόμοιο με το λογισμικό συστήματος του PlayStation 4. Ένας χάκερ βρήκε κλήσεις συστήματος να είναι παρόμοιες με εκείνες του λογισμικού συστήματος Nintendo 3DS, αλλά υποθέτει ότι αυτοί ξαναγράφηκαν. Επιπλέον, υπάρχουν πολλά στοιχεία από το Android στο λειτουργικό σύστημα του Switch, όπως το πλαίσιο πολυμέσων Stagefright. Η απόδοση του περιεχομένου ιστού γίνεται μέσω του WebKit, παρόλο που πρόγραμμα δεν βρίσκεται περιήγησης ιστού στην κονσόλα. Ωστόσο, οι χάκερ έχουν βρει το δρόμο τους γύρω από αυτό για να περιηγηθείτε στον ιστό στο Nintendo Switch.

Αρχική οθόνη

Η αρχική οθόνη του Nintendo Switch διαθέτει πληροφορίες μπαταρίας, διαδικτύου και ώρας στην επάνω δεξιά γωνία, από κάτω υπάρχει ένα πλέγμα που δείχνει τα κατεβασμένα παιχνίδια και τα παιχνίδια κασέτας (cartridge). Κάτω από αυτό έχει συντομεύσεις για το Nintendo eShop, ρυθμίσεις, ένα κουμπί απενεργοποίησης και πολλά άλλα.

Ιστορικό ενημερώσεων

Η αρχική έκδοση του λογισμικού συστήματος για το Nintendo Switch για τις κονσόλες της ημέρας λανσαρίσματος ενημερώθηκε ως "Day One" στις 3 Μαρτίου 2017, την ημερομηνία λανσαρίσματος της κονσόλας. Η ενημερωμένη έκδοση πρόσθεσε διαδικτυακές λειτουργίες που προηγουμένως έλειπαν από το αρχικό λογισμικό πριν από την επίσημη ημερομηνία λανσαρίσματος. Ορισμένα αξιοσημείωτα χαρακτηριστικά αυτής της ενημερωμένης έκδοσης είναι η πρόσβαση στο Nintendo eShop καθώς και η δυνατότητα προσθήκης φίλων σε μια λίστα φίλων, παρόμοια με αυτή του Nintendo 3DS.
Βίρις

Στην ελληνική μυθολογία η Βίρις ήταν άγνωστη τοπική θεότητα της Αρκαδίας.
Σύμφωνα με τον Παυσανία, Στις Αμύκλες στον ναό του Απόλλων υπήρχε άγαλμα της Βίριδος. Το άγαλμα βρισκόταν δίπλα από αυτό του Απόλλωνα και δίπλα στον βωμό.
Οικογένεια Κωστάκη

Η οικογένεια Κωστάκη είναι παλιά πατρινή οικογένεια εμπόρων και πολιτικών.
Η καταγωγή της οικογένειας είναι από την Κερπινή Καλαβρύτων αλλά από τα μέσα του 1700 εμφανίζεται εγκατεστημένη στην Πάτρα. Ανέπτυξε πλούσια εμπορική δραστηριότητα με έδρα το Λιβόρνο και την Πάτρα ενώ αρκετά μέλη της ασχολήθηκαν με την πολιτική. Ο ιστορικός των Πατρών, Κώστας Τριανταφύλλου, το 1968 δημοσίευσε την μελέτη του Οι Κωστάκηδες της Αχαΐας και του Λιβόρνου.
Αρμυρήθρα

Η αρμυρήθρα (Salicornia europaea) (ή αλμυρήθρα, αλμυρίχα) είναι ένα αλλόφυτο, δικοτυλήδονο και ανήκει στο γένος χηνοποδιιδών (chenopodiaceae). Αναπτύσσεται σε αλμυρά – αλατούχα εδάφη και είναι ένα θαμνώδες φυτό.
Στην μαγειρική χρησιμοποιείται ο βλαστός, αφού ζεματιστεί σε νερό για την παρασκευή σαλατών. Ο ινώδης πυρήνας του βλαστού αφαιρείται μετά το μαγείρεμα και η σάρκα του καταναλώνεται.
Νικηφόρος Ταρχανειώτης

Βιογραφία

Η οικογένειά του ήταν εξέχουσα στη Ρωμαϊκή αριστοκρατία από τα τέλη του 10ου αι. 
Ο Νικηφόρος εμφανίζεται για πρώτη φορά στη βασιλεία του Ιωάννη Γ΄ Βατάτζη Αυτοκράτορα των Ρωμαίων, που τον ονόμασε επί της τραπέζης και το 1237 τον έκανε διοικητή του Τζουρουλού (Τυρολόης), στρατηγικά σημαντικού φρουρίου, που μόλις είχε αποκτηθεί στη Θράκη. Το ίδιο έτος του επιτέθηκαν εκεί συνδυασμένα οι Λατίνοι και οι Βούλγαροι· τους αντιμετώπισε επιτυχώς. Το 1241 συνόδευσε στην εκστρατεία του τον Ιωάννη Γ΄, ο οποίος κατέλαβε τη Θεσσαλονίκη. Εθεωρείτο, κατά τον Γεώργιο Ακροπολίτη ένας ικανός στρατηγός και το 1252 έγινε ενεργός μέγας Δομέστικος (αρχηγός του Στρατού), διαδεχόμενος τον αποβιώσαντα πεθερό του Ανδρόνικο Παλαιολόγο. Με την ιδιότητα αυτή έλαβε μέρος στην τελευταία εκστρατεία του Ιωάννη Γ΄ στην Ήπειρο το 1252-53.
Έμεινε ενεργός μέγας δομέστικος και κατά τα πρώτα έτη της βασιλείας του Θεοδώρου Β΄ Βατάτζη, οπότε ο Αυτοκράτορας μεταβίβασε το αξίωμα στους νέους ευνοούμενούς του Γεώργιο Μουζάλωνα και τον αδελφό του Ανδρόνικο. 
Ο Νικηφόρος είχε επιγαμία με τους Παλαιολόγους, έτσι υποστήριξε την άνοδο του αδελφού της συζύγου του Μιχαήλ Η΄ Παλαιολόγου στο θρόνο. Αμείφθηκε με την αποκατάστασή του στο βαθμό του μεγάλου δομεστίκου π. το 1260· οι γιοί του επίσης έλαβαν υψηλά αξιώματα. Το 1266 απεβίωσε η δεύτερη σύζυγός του, που είχε γίνει μοναχή, άρα μάλλον ο Νικηφόρος είχε ήδη αποβιώσει.
Βοιωτάρχης

Ο Βοιωτάρχης ήταν ο επικεφαλής της κάθε βοιωτικής πόλης στο κοινό των Βοιωτών. Οι Βοιωτάρχες ασκούσαν την στρατιωτική εξουσία σε περίοδο πολέμου. Αρχηγός όλων των Βοιωταρχών ήταν ο εκπρόσωπος της Θήβας. Κάθε πόλη εξέλεγε έναν Βοιωτάρχη που είχε θητεία ένα έτος, με εξαίρεση την Θήβα που εξέλεγε δύο. Στο κοινό αντιπροσωπεύονταν οι μεγάλες πόλεις που αποτελούσαν κέντρα των Βοιωτικων κρατιδίων. Οι μικρότερες αντιπροσωπεύονταν μέσω των πόλεων στις οποίες ανήκαν. Ο αριθμός των Βοιωταρχών άλλαζε, ανάλογα με τον αριθμό των πόλεων που είχαν την δύναμη να εκπροσωπηθούν. Για πρώτη φορά αναφέρονται οι Βοιωτάρχες στην μάχη των Πλαταιών.
Σέλτικ Γλασκώβης

Ιστορία

Η απόφαση για την ίδρυση της Σέλτικ πάρθηκε σε μια συνάντηση που έγινε στις 6 Νοεμβρίου 1887 στο ναό Σεν Μέρι (St. Mary's Church) στην East Rose Street στη συνοικία Κάλτον της Γλασκώβης. Την ιδέα είχε ο καθολικός Ιρλανδός ιερέας του ναού, Μπράδερ Γούλφριντ (Βrother Walfrid), ώστε από τα έσοδα των αγώνων να ενισχύεται το φιλόπτωχο ταμείο του παιδικού συσσιτίου που είχε ιδρύσει με το όνομα: "The Poor Children's Dinner Table". Ως παράδειγμα πήρε την ίδρυση της Χιμπέρνιαν στο Εδιμβούργο 13 χρόνια νωρίτερα από Ιρλανδούς πρόσφυγες. Η ονομασία «Σέλτικ» δόθηκε κατόπιν εισήγησης του Γούλφριντ, με σκοπό να αντικατοπτρίζει τις ιρλανδικές και σκωτικές ρίζες του συλλόγου και εγκρίθηκε κατά την ίδια συνεδρίαση. Ο σύλλογος επίσημα έχει το ψευδώνυμο TheBhoys. Ωστόσο, σύμφωνα με το γραφείο τύπου της Σέλτικ, ο νεοσύστατος σύλλογος ήταν γνωστός σε πολλούς ως the bold boys. Μια καρτ-ποστάλ από τις αρχές του 20ου αιώνα, στην οποία απεικονίζεται η ομάδα, αναφέρεται ως The Bould Bhoys και είναι το πρώτο γνωστό παράδειγμα της μοναδικής αυτής ορθογραφίας. Το πλεονάζον h μιμείται το γαελικό σύστημα ορθογραφίας, όπου το γράμμα b συχνά συνοδεύεται από το γράμμα h.
Στις 28 Μαΐου 1888 η Σέλτικ έδωσε τον πρώτο αγώνα της. Κέρδισε τους Ρέιντζερς με 5–2 σε μια αναμέτρηση που χαρακτηρίστηκε ως μια φιλική επαφή των δύο θρησκευτικών κοινοτήτων της πόλης. Στον αγώνα αυτό η Σέλτικ ενισχύθηκε με οκτώ παίκτες της ομόθρησκης Χιμπέρνιαν. Έκτοτε ακολούθησαν εκατοντάδες αναμετρήσεις των δύο συλλόγων, που συνιστούν ένα από τα πιο κλασικά τοπικά ντέρμπι της υφηλίου (γνωστό και με το όνομα "Old Firm"). Είναι συχνά επεισοδιακά με πολλά συνθήματα και φανατισμό αν και τα τελευταία χρόνια έχουν γίνει πολλές προσπάθειες να μειωθούν αυτά τα φαινόμενα.

Επιτυχίες

Η Σέλτικ είναι πολυνίκης στις εθνικές διοργανώσεις και κατέχει το παγκόσμιο ρεκόρ εννέα συνεχόμενων πρωταθλημάτων από το 1966 ως το 1974, μαζί με την συμπολίτισσα Ρέιντζερς (1989-1997). Επίσης, κατέχει το ρεκόρ Κυπέλλων Σκωτίας με 37 επιτυχίες.
Έπος

Ετυμολογία

Η λέξη έπος σημαίνει λόγος/αφήγηση και έχει στενή νοηματική σχέση με την έννοια ιστορώ (ιστορία). Στη σύγχρονη λεξικογραφία, ως έπος ορίζεται το μεγαλειώδες έργο, τόσο σε έκταση, όσο και σε θεματογραφία. Με τον όρο εποποιία εννοείται η περίοδος ακμής, ή η ηρωική και μεγαλόπνοη πράξη.

Γενικά

Τα έπη διακρίνονται σε πολλά είδη ανάλογα του περιεχομένου τους. Ο δημιουργός (ποιητής) του έπους καλείται "εποποιός", και η θεματολογία έπους ονομάζεται "εποποιΐα". Ο εποποιός συχνά δεν είναι γνωστός. Εικάζεται ότι κάποια έπη έχουν γραφτεί συλλογικά, από την παράδοση κι όχι από έναν άνθρωπο.
Τα ηρωικά έπη, που είναι και τα σημαντικότερα του είδους, κατά κύριο λόγο περιγράφουν θρυλικές πράξεις θεών, ημίθεων, καθώς και φιλόθεων ηρώων του παρελθόντος, ενώ το θέμα τους είναι συχνότερα μυθολογικό, τις περισσότερες φορές με αλληγορική σημασία. Άλλα είδη έπους είναι το διδακτικό, το ιστορικό, το θρησκευτικό, το βιοσοφικό, που περιλαμβάνει το φιλοσοφικό και το γενεαλογικό, καθώς και το παρωδικό, με σατυρικό χαρακτήρα. Tο  ηρωικό έπος, στο οποίο ανήκουν και τα ομηρικά ποιήματα Ιλιάδα και Οδύσσεια, αφηγείται κατορθώματα ηρώων αλλά και θεών, που συχνά συνυπάρχουν με τους ανθρώπους και κατευθύνουν τη δράση τους.
Το ηρωικό έπος παρουσιάζει μυθοποιημένα γεγονότα ενός μακρινού παρελθόντος σαν να είναι αληθινά, και έχει αντικειμενικό χαρακτήρα, δηλαδή, δεν εκφράζει τις προσωπικές απόψεις του ποιητή, αλλά όλη την κοινωνία μέσα στην οποία δημιουργείται.

Ιστορικά στοιχεία

Έπος σήμαινε αρχικά "λόγος", όμως από τον 5ο αιώνα π.Χ. η λέξη χρησιμοποιήθηκε με μια ειδική σημασία που σήμαινε αφηγηματικό ποίημα σε δακτυλικό εξάμετρο. Τα παλαιότερα από τα αρχαία ελληνικά έπη είχαν περιεχόμενο μυθολογικό, αργότερα συνετέθησαν έπη και με διδακτικό, φιλοσοφικό η άλλο περιεχόμενο.
Τα μυθολογικά αφηγηματικά ποιήματα αγαπούσαν πολύ οι Έλληνες που εγκαταστάθηκαν στον ελλαδικό χώρο περίπου το 2000 π.Χ. Είμαστε βέβαιοι ότι τουλάχιστον τα μυκηναϊκά χρόνια [17ος-12ος αι. π.Χ.] υπήρχαν τραγουδοποιοί ή αλλιώς αοιδοί που αυτοσχεδίαζαν και τραγουδούσαν τέτοια ποιήματα. Αυτές οι συνθέσεις ήταν οι πρώτες μορφές του έπους.
Η μεγάλη ανάπτυξη της επικής ποίησης είναι στα λεγόμενα "γεωμετρικά χρόνια", [11ος-8ος αι. π.Χ.]. Όταν τα κέντρα του μυκηναϊκού πολιτισμού παρήκμασαν και οι κάτοικοι αναγκάστηκαν να μεταναστεύσουν και να κατοικήσουν τη Μικρά Ασία και τα νησιά έφεραν στους νέους τόπους τα τραγούδια τους.
Το κύριο γνώρισμα της επικής ποίησης είναι ότι μιλά για ένα μακρινό παρελθόν, το οποίο στα μάτια του ποιητή φάνταζε ανώτερο της δικής του εποχής.
Τα περισσότερα απ' τα έπη αναφέρονται στην αργοναυτική εκστρατεία [αργοναυτικός κύκλος], στους αγώνες για την κατάκτηση των Θηβών [θηβαϊκός κύκλος] και κυρίως στον τρωικό πόλεμο και όσα συνέβησαν μετά από αυτόν [τρωικός κύκλος].
Παρμενιανός Καρθαγένης

Βίος

Δεν γνωρίζουμε λεπτομέρειες για τη ζωή του. Υπήρξε πρεσβύτερος του Τυκονίου για σύντομο χρονικό διάστημα. Θα γίνει επίσκοπος Καρχηδόνας άγνωστο πότε. Θα επιχειρήσει με το συγγραφικό του έργο να θεμελιώσει και αιτιολογήσει την εκκλησιαστική κατάσταση που προκάλεσαι το δονατιστικό σχίσμα. Η Εκκλησία δεν περιορίζεται μόνο στην Αφρική όπου οι Δονατιστές είχαν συγκροτήσει κοινότητες αλλά έχει προυσία και στη Ρώμη. Δεν δέχεται τα εκκλησιαστικά μυστήρια, προβάλει την υπομονή που επιδεικνύουν οι Δονατιστές απέναντι στις εις βάρους τους διώξεις. Θα μεμφθεί τους Ορθοδόξους γιατί μετέρχονται πολιτικά μέσα για να τους αντιμετωπίσουν.
Κύπελλο Ελλάδας ερασιτεχνών ποδοσφαίρου

Διοργάνωση

Ως το 1971 όλες οι ποδοσφαιρικές ομάδες συμμετείχαν στη διοργάνωση του Κυπέλλου Ελλάδος. Όμως, με τη σταδιακή ανάπτυξη του επαγγελματικού ποδοσφαίρου το χάσμα μεταξύ επαγγελματικών και ερασιτεχνικών συλλόγων έγινε πολύ μεγάλο. Έτσι τα ερασιτεχνικά σωματεία δεν είχαν σοβαρές πιθανότητες να διακριθούν. Γι’ αυτό η Ε.Π.Ο. αποφάσισε να καθιερώσει έναν ξεχωριστό θεσμό Κυπέλλου αποκλειστικά για ερασιτεχνικές ομάδες.

Κύπελλο Ερασιτεχνών Ελλάδος

Η διοργάνωση του Κυπέλλου Ερασιτεχνών διεξαγόταν ως εξής: Αρχικά, η κάθε τοπική ένωση αναδείκνυε το δικό της κυπελλούχο μεταξύ των συλλόγων του τοπικού πρωταθλήματος, των συλλόγων που μετείχαν στις εκάστοτε εθνικές ερασιτεχνικές κατηγορίες (Δ΄ Εθνική ή Γ΄ Εθνική) και (ως τα μέσα της δεκ. 90) των ερασιτεχνικών ομάδων των επαγγελματικών συλλόγων της Α΄, Β΄ Εθνικής και Γ΄ Εθνικής. Στη συνέχεια οι κυπελλούχοι των ενώσεων όλης της χώρας διεκδικούσαν το «Κύπελλο Ερασιτεχνών Ελλάδος». Οι ημιτελικοί και ο τελικός διεξαγόταν σε ουδέτερο γήπεδο.

Κύπελλο Ερασιτεχνικών Ομάδων Ε.Π.Σ.

Τις περιόδους 2013-14 και 2014-15 στο Κύπελλο Ερασιτεχνών μετείχαν μόνο οι σύλλογοι που αγωνίζονταν στις τοπικές ενώσεις, με το ίδιο σύστημα διοργάνωσης, ενώ για τις ομάδες της νέας ερασιτεχνικής Γ΄ Εθνικής η ΕΠΟ προκήρυξε μια νέα διοργάνωση, το Κύπελλο Γ΄ Εθνικής Ερασιτεχνικής Κατηγορίας. Στο τέλος της περιόδου η Κυπελλούχος Γ΄ Εθνικής και η ομάδα που κατακτούσε το Κύπελλο Ερασιτεχνών αγωνίζονταν για το Σούπερ Καπ Ερασιτεχνών Ελλάδος. Την περίοδο 2015-16, το Κύπελλο Ερασιτεχνών επανήλθε στην παλιά του μορφή καθώς δεν διεξήχθη το Κύπελλο Γ΄ Εθνικής και το Σούπερ Καπ Ερασιτεχνών. Το 2016-17 στο Κύπελλο Ερασιτεχνών δεν μετείχαν οι ομάδες Γ΄ Εθνικής καθώς η ΕΠΟ επανέφερε το Κύπελλο Γ΄ Εθνικής και το Σούπερ Καπ Ερασιτεχνών. Την περίοδο 2017-18, το Κύπελλο Γ΄ Εθνικής και το Σούπερ Καπ Ερασιτεχνών έπαυσαν και πάλι, ενώ επανήλθε η μορφή διεξαγωγής του Κυπέλλου Ερασιτεχνών. Το καλοκαίρι του 2018 η ΕΠΟ αποφάσισε την κατάργηση του θεσμού και τη συμμετοχή των Κυπελλούχων των 53 τοπικών ενώσεων στο Κύπελλο Ελλάδας της επόμενης περιόδου
Νήσος Λαμού

Η Νήσος Λαμού είναι νησί του του Ινδικού Ωκεανού στο αρχιπελάγος Λαμού στην Κένυα. Έχει 10 χλμ μήκος και 6 χλμ πλάτος.
Η παλιά πόλη της Λαμού, είναι η κύρια πόλη του νησιού, και είναι ένας από τα παλαιότερους και καλύτερους διατηρημένους οικισμός των Σουαχίλι στην Ανατολής Αφρικής. Η πόλη έχει χαρακτηριστεί μνημείο παγκόσμιας κληρονομιάς από την ΟΥΝΕΣΚΟ. Χτισμένο από κοράλλι και ξύλο μαγκρόβια η πόλη χαρακτηρίζεται από την απλότητα των διαρθρωτικών μορφών εμπλουτισμένο με χαρακτηριστικά όπως βεράντες, ταράτσες και ξυλόγλυπτες πόρτες. Η Λαμού έχει φιλοξενήσει μεγάλες μουσουλμανικές θρησκευτικές γιορτές από τον 19ο αιώνα, και έχει γίνει ένα σημαντικό κέντρο για τη μελέτη του ισλαμικού και Σουαχίλι πολιτισμού.
Το νησί συνδέεται ακτοπλοϊκώς με τη Μοκόουι στην ηπειρωτική χώρα και το νησί Μαντά, όπου υπάρχει αεροδρόμιο. Δεν υπάρχουν δρόμοι στο νησί, μόνο δρομάκια και μονοπάτια, και ως εκ τούτου υπάρχουν ελάχιστα μηχανοκίνητα οχήματα στο νησί. Οι μετακινήσεις γίνοντε με τα πόδια ή με βάρκα, και γαϊδούρια εκτός από τα μέσα που χρησιμοποιούνται για τη μεταφορά εμπορευμάτων και υλικών.
Passwd

Το passwd είναι εργαλείο των περισσότερων λειτουργικών συστημάτων τύπου Unix και χρησιμοποιείται για την αλλαγή του συνθηματικού (password) κάποιου χρήστη. Το νέο συνθηματικό που δίνεται από το χρήστη περνάει μέσα από μια συνάρτηση παραγωγής κλειδιού (key derivation function) και σχηματίζει μια κωδική έκδοση (μέσω μιας συνάρτησης κατακερματισμού ή hash), η οποία και αποθηκεύεται - το αρχικό συνθηματικό δεν αποθηκεύεται για λόγους ασφάλειας.
Όταν ο χρήστης εισέρχεται στο σύστημα δίνει ένα συνθηματικό που περνάει μέσα από την ίδια συνάρτηση και το αποτέλεσμα συγκρίνεται με τον αποθηκευμένο κωδικό: αν οι δύο κωδικοί είναι ίδιοι, ο χρήστης θεωρείται ότι ταυτοποιήθηκε.
Η εντολή passwd μπορεί να χρησιμοποιηθεί για την αλλαγή του συνθηματικού τοπικών λογαριασμών χρηστών και στα περισσότερα συστήματα, για την αλλαγή συνθηματικών σε κατανεμημένους μηχανισμούς ταυτοποίησης χρηστών, όπως το NIS, το Kerberos και το LDAP.
Κατά το παρελθόν, χρειάζονταν διαφορετικές εντολές για την αλλαγή των συνθηματικών διαφορετικών τρόπων ταυτοποίησης. Για παράδειγμα, η εντολή για να αλλαχτεί ένα συνθηματικό NIS ήταν η yppasswd. Αυτό απαιτούσε από το χρήστη να γνωρίζει τους διαφορετικούς τρόπους αλλαγής συνθηματικών για το κάθε σύστημα, ενώ πολλαπλασίαζε χωρίς λόγο τον κώδικα διαφόρων προγραμμάτων που είχαν τις ίδιες λειτουργίες (αλλά με διαφορετικά συστήματα από πίσω τους). Στις περισσότερες υλοποιήσεις υπάρχει πια μια μοναδική εντολή passwd και ο έλεγχος του σημείου στο οποίο αλλάζει ο κωδικός γίνεται διαφανώς στο χρήστη, μέσω pluggable authentication modules (PAMs).
Αντίπαπας Βενέδικτος ΙΔ΄

Με το όνομα Βενέδικτος ΙΔ΄ αναφέρονται δύο αντίπαπες του 15ου αι.: Ο Μπερνάρ Γκαρνιέ έγινε αντίπαπας από το 1424 ως το π. 1429 που απεβίωσε. Ο Ζαν Καριέ έγινε αντίπαπας π. το 1430 ως το 1433 που παραιτήθηκε. Υποστηρίχθηκαν από μία μικρή μερίδα της Εκκλησίας.
Αϊλέου (πόλη)

Γεωγραφία

Η Αϊλέου βρίσκεται κεντρο-δυτικά του Ανατολικούβ Τιμόρ, δυτικά της Λόρο Μούνου, δυτικά του Διαμερίσματος και κεντρικά της επαρχίας Αϊλέου.
Ινομυαλγία

Ενημέρωση

Η ινομυαλγία είναι μια πάθηση η οποία δεν είναι ορατή και συνήθως δεν γίνεται αντιληπτή από το περιβάλλον του ασθενούς.
Το άτομο με ινομυαλγία αντιμετωπίζεται με δυσπιστία και σκεπτικισμό και/ή θεωρείται ως τεμπέλης και υπερβολικός από το περιβάλλον του και ενίοτε από επαγγελματίες της υγείας, γεγονός το οποίο προσθέτει επιπλέον ψυχολογικό και σωματικό πόνο.
Ως εκ τούτου συνήθως ταλαιπωρείται αρκετά χρόνια προτού λάβει τη σωστή διάγνωση.
Η ημέρα ενημέρωσης και ευαισθητοποίησης για την ινομυαλγία είναι η 12η Μαϊου.